Alvøyna
Store norske leksikon,Geografi,Norges geografi,Vestland,Øygarden
Alvøyna er ei øy i Øygarden kommune i Vestland fylke, nordvest for Bergen. Øya ligger ut mot havet vest for Hjeltefjorden. Alvøyna var fram til kommunesammenslåinga den største av øyene i kommunen med et areal på 12 kvadratkilometer.
I 2017 hadde Alvøyna, inkludert tre mindre øyer i sørvest, Heggøyna, Dåvøyna og Rotevågsøyna, som alle har broforbindelse med Alvøyna, 785 innbyggere. Strandstedet Tjeldstø som ligger ut mot Hjeltefjorden sørøst på øya, var administrasjonssenter i Øygarden frem til 2009.Alvøyna har ilandføring av olje fra blant annet Osebergfeltet ved rørledning til oljeterminalen på Stura, en halvøy mot Hjeltefjorden i nordøst. Denne har vært i drift fra 1988.Fylkesvei 561 fører fra riksvei 555 på Sotra over øyrekka i Øygarden nordover til Alvøyna. Dette gir Alvøyna fastlandsforbindelse med Bergen. Videre nordover fører fylkesvei 229, som går over Seløyna til Hellesøyna.Øst på Alvøya, mellom fylkesvei 561 og Vestevågen, en arm av Hjeltefjorden, ligger Tjeldstømarka naturreservat. Det er et 1061 dekar stort våtmarksområde rundt Rotevatnet, Husvatnet og et utall mindre vann. Naturreservatet ble opprettet i 1995, og en rekke fuglearter hekker i dette området, blant annet sangsvane og grågås. Her finnes det også store torvmyrer, som har vært utnyttet til brensel i lange tider. Kart  Les mer i Store norske leksikon Øygarden Vestland Hordaland – tidligere fylke